O asistentă de la Spitalul Județean din Drobeta-Turnu Severin a fost înregistrată în timp ce se răstește la o pacientă și la mama acesteia. Fata plânge de durere, iar mama cere o intervenție imediată. În replică, asistenta le spune pe ton ridicat că a făcut tot ce putea și le amenință că, dacă nu se potolesc, cheamă paza spitalului.

Imaginile au fost înregistrate de mama pacientei și au ajuns la jurnaliștii locali. Incidentul ar fi avut loc ieri, cu puțin timp înainte ca spitalul să fie vizitat de premierul Viorica Dăncilă şi Ministrul Sănătăţii, Sorina Pintea.

Mama fetei, către asistentă: Haideți, vă rog frumos că intră în panică, urlă, făceți ceva, vă rog frumos!

Asistentă: Doamnă, nu am ce să-i fac și o să chem gardienii să vă scoată afară dacă nu vă potoliți.

...

Asistentă: O să vă rog, în secunda următoare să părăsiți spitalul.

Mama fetei: De ce să-l părăsesc? Până acum de ce m-ați lăsat?

Asistentă: Pentru că agitați toți bolnavii. V-am spus să tăceți, în momentul ăsta!

Mama fetei: V-am rugat să veniți la fată.

Asistentă: Iar tu dacă nu te potolești, o să chem medicul, o să te ducă în terapie.

Mama fetei: Așa să faceți, să faceți ce trebuie!

Asistentă: Alte calmante nu mai am ce să-ți fac, copilule, înțelegi? Vrei să te omor eu?

Mama fetei: Așa vorbiți?

Asistentă: Îți făcui ce scrise doctorița. Ce vrei să-ți fac?

Vasile Barbu: Asistenta trebuie trimisă la reeducare profesională

„Asistenta respectivă nu are ce căuta în relaţia cu pacientul, trebuie trimisă la reeducare profesională.

Ordinul Asistenţilor Medicali trebuie să se autosesizeze în acest caz.

Legislaţia nu permite să fie dată afară, dar o sancţiune trebuie aplicată.

Din imagini se vede că nu cunoaşte protocolul, nu spune nimic că trebuie să meargă la medicul de gardă. Asistenta medicală nu are voie să prescrie sau sa trateze decât sub indicaţia medicului”, a declarat la Digi24 Vasile Barbu, preşedintele Asociaţiei Naţionale pentru Protecţia Pacienţilor.